
REFERAT
Privind participarea Consiliului Local în calitate de sustinator financiar al proiectului  „ Tinerii si Piata Muncii din Timisoara”, organizat de Fundatia Parada
Fundatia Parada a depus solicitarea nr. SC2006-  000587/ 13.01.2006  privind susţinerea financiară a proiectului „ Tinerii si Piata Muncii din Timisoara” in perioada aprilie- mai 2006.

Fundaţia Parada – Serviciul de Formare-Integrare Profesională APEL Timişoara îşi propune prin proiectul de faţă realizarea broşurii informative Tinerii şi piaţa muncii din Timişoara. Acest material este conceput în vederea sprijinirii integrării profesionale a tinerilor care se găsesc într-o situaţie de marginalizare socială, urmând a fi distribuit în rândul tinerilor în dificultate socială şi al specialiştilor care oferă servicii pentru această categorie.


Realizarea acestei broşuri poate contribui la îmbunătăţirea metodologiei de intervenţie a serviciilor care se ocupă de integrarea profesională a tinerilor în dificultate. De asemenea, broşura poate reprezenta un instrument de informare şi orientare chiar şi pentru organizaţii/instituţii ce oferă servicii sociale mai ample.


Necesitatea realizării unui „”ghid de carieră” special destinat tinerilor în dificultate porneşte de la o serie de caracteristici ale acestora: parcurs educaţional incomplet, lipsa unei reţele de suport (şi a unor surse alternative de informare), dificultăţi de relaţionare cu mediul instituţional şi productiv. Toate aceste dimensiuni ne obligă să tratăm în mod diferenţiat integrarea profesională a acestor tineri, acest lucru trebuind să se reflecte atât în modalitatea de abordare a tematicii cât şi în instrumentele destinate intervenţiei.

Propunem, în conformitate cu prevederile art.38, lit. (d) şi (p) şi art. 46 din legea nr.215/ 2001 privind administraţia publică locală, precum şi în conformitate cu OUG nr. 45/2003 privind Finanţele publice locale, sprijinirea acestei manifestări cu suma de 3.000 RON, din cap.67.02. „Cultură, recreere şi religie” (67.02.50 Altele ). 
Detalii referitoare la această manifestare se află în materialul anexat.  
Proiectul are acordul Comisiei de cultură, învăţământ, turism, sport şi culte din cadrul Consiliului Local si a fost inclus în programul de proiecte finantate de la bugetul local in 2006.   

